70.

Obveza se povećava do datuma na koji daljnji rad zaposlenika neće dovesti do značajnog iznosa budućih primanja. Stoga se sva primanja pripisuju razdobljima koja završavaju na taj datum ili prije toga datuma. Primanja se pripisuju pojedinim obračunskim razdobljima na temelju formule primanja koju primjenjuje plan. Međutim, ako će rad zaposlenika u kasnijim godinama dovesti do značajno viših primanja nego u prethodnim godinama, subjekt pripisuje primanja na linearnoj osnovi do datuma na koji budući rad zaposlenika neće dovesti do značajnog iznosa budućih primanja. Razlog tomu je da će rad zaposlenika kroz čitavo razdoblje konačno dovesti do primanja na toj višoj razini. Primjeri koji objašnjavaju točku 70. 1. Iz plana se isplaćuje paušalno primanje u iznosu od 1 000 koje se stječe nakon 10 godina rada. Planom se ne osiguravaju daljnja primanja za naknadni rad. Primanje od 100 (1 000 podijeljeno s 10) pripisuje se svakoj od prvih 10 godina. Troškovi tekućega rada u svakoj od prvih 10 godina odražavaju vjerojatnost da zaposleni možda neće ispuniti 10 godina rada. Narednim se godina ne pripisuje ikoje primanje. 2. Iz plana se isplaćuje paušalni iznos mirovine od 2 000 svim zaposlenicima koji su još u radnom odnosu u 55. godini života, i to nakon 20 godina rada, ili zaposlenicima koji su još u radnom odnosu u 65. godini života bez obzira na njihov radni staž. Za zaposlenike koji su se zaposlili prije 35. godine života rad prvo dovodi do primanja u okviru plana u 35. godini života (zaposlenik može napustiti subjekt u 30. godini i vratiti se u 33. godini bez da to utječe na iznos ili vrijeme primanja). Ta su primanja uvjetovana daljnjim radom. Nadalje, rad koji se obavlja nakon 55. godine života neće dovesti do značajnog iznosa daljnjih primanja. Za te zaposlene subjekt pripisuje primanje u iznosu od 100 (2 000 podijeljeno s 20) svakoj godini od 35. do 55. godine života. Za zaposlenike koji su se zaposlili između 35. i 45. godine života, rad dulji od 20 godina neće dovesti do značajnog iznosa daljnjih primanja. Za te zaposlene subjekt pripisuje primanje u iznosu od 100 (2 000 podijeljeno s 20) svakoj od prvih 20 godina. Za zaposlenika koji počeo raditi u subjektu s 55 godina života, rad dulji od 10 godina neće dovesti do značajnog iznosa daljnjih primanja. Za tog zaposlenika subjekt pripisuje primanje u iznosu od 200 (2 000 podijeljeno s 10) svakoj od prvih 10 godina. Za sve zaposlenike troškovi tekućeg rada i sadašnja vrijednost obveze odražavaju vjerojatnost da zaposlenik možda neće ispuniti potrebno razdoblje rada. 3. Iz plana zdravstvenog osiguranja nakon prestanka zaposlenja isplaćuje se 40 % zdravstvenih troškova zaposlenika nakon prestanka rada ako zaposlenik napusti subjekt nakon više od 10, ali manje od 20 godina rada, te 50 % navedenih troškova ako zaposlenik napusti subjekt nakon 20 ili više godina rada. Sukladno formuli plana primanja subjekt pripisuje 4 % sadašnje vrijednosti očekivanih zdravstvenih troškova (40 % podijeljeno s 10) svakoj od prvih 10 godina i 1 % (10 % podijeljeno s 10) svakoj od drugih 10 godina. Troškovi tekućeg rada svake godine odražavaju vjerojatnost da zaposleni možda neće ispuniti potrebno razdoblje rada kako bi ostvario dio ili sva primanja. Za zaposlene za koje se očekuje da će napustiti subjekt unutar 10 godina ne pripisuju se ikoja primanja. 4. Iz plana zdravstvenog osiguranja nakon prestanka zaposlenja isplaćuje se 10 % zdravstvenih troškova zaposlenika nakon prestanka rada ako zaposlenik napusti subjekt nakon više od 10, ali manje od 20 godina rada, te 50 % navedenih troškova ako zaposlenik napusti subjekt nakon 20 ili više godina rada. Rad u narednim godinama dovest će do značajno veće razine primanja nego u prethodnim godinama. Stoga za zaposlene za koje se očekuje da će napustiti subjekt nakon 20 ili više godina primanja se pripisuju ravnomjerno u skladu s točkom 68. Rad nakon 20 godina neće dovesti do značajnog iznosa daljnjih primanja. Stoga primanja koja se pripisuju svakoj od prvih 20 godina rada iznose 2,5 % sadašnje vrijednosti očekivanih zdravstvenih troškova (50 % podijeljeno s 20). Za zaposlene za koje se očekuje da će napustiti subjekt između 10. i 20. godine primanja koja se pripisuju svakoj od prvih 10 godina iznose 1 % sadašnje vrijednosti očekivanih zdravstvenih troškova. Za te se zaposlene primanja ne pripisuju za rad između kraja 10. godine i procijenjenog datuma napuštanja subjekta. Za zaposlene za koje se očekuje da će napustiti subjekt unutar 10 godina ne pripisuju se ikoja primanja.